               EUROPSKA KOMISIJA
            Bruxelles, 27.4.2022.
            COM(2022) 195 final
            2022/0138(COD)

            Prijedlog
            UREDBE EUROPSKOG PARLAMENTA I VIJEĆA
            o privremenoj liberalizaciji trgovine kojom se dopunjuju trgovinske povlastice koje se primjenjuju na ukrajinske proizvode na temelju Sporazuma o pridruživanju između Europske unije i Europske zajednice za atomsku energiju i njihovih država članica, s jedne strane, i Ukrajine, s druge strane

               OBRAZLOŽENJE

               1.KONTEKST PRIJEDLOGA

               •Razlozi i ciljevi prijedloga

                  Neizazvana i neopravdana vojna agresija Rusije na Ukrajinu koja traje od 24. veljače 2022. uvelike je narušila sposobnost Ukrajine da trguje s ostatkom svijeta zbog ljudskih stradanja, nužnosti da se obrani zemlja, raseljavanja velikog broja stanovnika, uništenja proizvodnih kapaciteta i nedostupnosti znatnog dijela prijevoznih sredstava zbog zatvaranja pristupa Crnom moru. Zbog tih teških okolnosti Ukrajina je od Unije zatražila da u najvećoj mogućoj mjeri ublaži uvjete kako bi mogla održati trgovinsku razmjenu sa svijetom i dodatno ojačati trgovinske odnose s Unijom. Među mjerama kojim se to može postići su pojednostavnjenje kopnene logistike i povećanje stupnja liberalizacije tržišta. Te bi mjere ukrajinskim proizvođačima dale fleksibilnost i sigurnost.

                  Stoga Komisija predlaže uredbu Europskog parlamenta i Vijeća kojom bi se uvele mjere liberalizacije trgovine, i to u obliku sljedećih triju mjera koje bi se trebale primjenjivati u razdoblju od jedne godine:

               –privremena suspenzija svih nepodmirenih carina na temelju glave IV. Sporazuma o pridruživanju između EU-a i Ukrajine (dalje u tekstu „Sporazum o pridruživanju”)
                  1
                kojim se uspostavlja područje produbljene i sveobuhvatne slobodne trgovine (DCFTA). To se odnosi na tri kategorije proizvoda:

               ·industrijske proizvode na koje će se carina postupno ukinuti do kraja 2022.,

               ·voće i povrće na koje se primjenjuje sustav ulaznih cijena,

               ·poljoprivredne proizvode i prerađene poljoprivredne proizvode na koje se primjenjuju carinske kvote,

               –privremeno nenaplaćivanje antidampinških pristojbi na uvoz podrijetlom iz Ukrajine od datuma stupanja na snagu ove Uredbe, i

               –privremena suspenzija primjene zajedničkih pravila za uvoz (zaštitne mjere)
                  2
                u pogledu uvoza podrijetlom iz Ukrajine.

                  Te će privremene i izvanredne mjere pomoći da se postojeći trgovinski tokovi iz Ukrajine u Uniju očuvaju i podupru. To je u skladu s jednim od glavnih ciljeva Sporazuma o pridruživanju, a to je uspostaviti uvjete za poboljšane gospodarske i trgovinske odnose kojima će se ostvariti postupna integracija Ukrajine u unutarnje tržište EU-a.

                  Mjere liberalizacije trgovine predviđene ovim prijedlogom uredbe poduzimaju se uz poštovanje obveze iz članka 2. Sporazuma o pridruživanju kojim se kao ključni elementi tog sporazuma utvrđuju promicanje poštovanja načela suverenosti i teritorijalne cjelovitosti, nepovredivosti granica te neovisnosti. Slično tome, same mjere liberalizacije trgovine bile bi uvjetovane poštovanjem istih osnovnih načela iz članka 2., uključujući ona da su poštovanje demokratskih načela, ljudskih prava i temeljnih sloboda te poštovanje načela vladavine prava ključni elementi tog sporazuma.

                  Nadalje, mjerama liberalizacije trgovine u ovom prijedlogu nastoji se osigurati, u skladu s člankom 207. stavkom 1. UFEU-a, da se zajednička trgovinska politika Unije vodi u kontekstu načela i ciljeva vanjskog djelovanja Unije iz članka 21. UEU-a.

                  Primjenjuju se uobičajeni postupci zaštite.

               •Dosljednost s postojećim odredbama politike u tom području

                  Te bi mjere liberalizacije trgovine bile u skladu s provedbom Sporazuma o pridruživanju, osobito s glavom IV., kojom se uspostavlja DCFTA i u kojoj se utvrđuje da stranke postupno uspostavljaju područje slobodne trgovine tijekom prijelaznog razdoblja od najviše 10 godina počevši od stupanja na snagu tog sporazuma.

                  Usto, Ukrajina je 2021. zatražila pokretanje preispitivanja na temelju članka 29. stavka 4. Sporazuma kako bi se razmotrilo ubrzavanje ukidanja carina između Ukrajine i Unije te širenje područje primjene ukidanja.

               •Dosljednost u odnosu na druge politike Unije

                  Europska unija odlučno je osudila rusku agresiju na Ukrajinu i poduzela dosad nezabilježene korake, od financijske pomoći, uključujući hitnu makrofinancijsku pomoć, do isporuke vojne opreme, kako bi pomogla toj zemlji u ovoj izvanrednoj situaciji. Predložena bi uredba stoga bila u skladu s obvezom Unije iz članka 21. stavka 3. UEU-a da osigura dosljednost među različitim područjima svojeg vanjskog djelovanja te s člankom 207. stavkom 1. UFEU-a, kojim se utvrđuje da se zajednička trgovinska politika mora voditi u kontekstu načela i ciljeva vanjskog djelovanja Unije.

               2.PRAVNA OSNOVA, SUPSIDIJARNOST I PROPORCIONALNOST

               •Pravna osnova

               Pravna je osnova prijedloga članak 207. stavak 2. Ugovora o funkcioniranju Europske unije.

               •Supsidijarnost (za neisključivu nadležnost)

               U skladu s člankom 3. stavkom 1. točkom (e) UFEU-a zajednička trgovinska politika definira se kao isključiva nadležnost Unije. Načelo supsidijarnosti stoga se ne primjenjuje.

               •Proporcionalnost

               Prijedlog je potreban kako bi se provela zajednička trgovinska politika i postigao cilj da se Ukrajini ekonomski pomogne u sadašnjoj teškoj situaciji, među ostalim u području trgovine s Unijom.

               •Odabir instrumenta

               Prijedlog je u skladu s člankom 207. stavkom 2. UFEU-a, kojim se predviđaju mjere zajedničke trgovinske politike.

               3.REZULTATI EX POST EVALUACIJA, SAVJETOVANJA S DIONICIMA I PROCJENA UČINKA

               •Ex post evaluacije/provjere primjerenosti postojećeg zakonodavstva

                  Nije primjenjivo.

               •Savjetovanja s dionicima

                  Nije primjenjivo.

               •Prikupljanje i primjena stručnog znanja

                  Nije primjenjivo.

               •Procjena učinka

               S obzirom na kriznu situaciju u Ukrajini, važno je da uredba stupi na snagu što je prije moguće. Zbog toga za predmetnu mjeru nije provedena procjena učinka. Međutim, odredbe o trgovini i pitanjima povezanima s trgovinom u Sporazumu o pridruživanju bile su predmet procjene učinka na održivost koju je 2007. naručila Glavna uprava za trgovinu i čiji su rezultati uzeti u obzir u pregovaračkom postupku o DCFTA-u. Tom je studijom potvrđeno da bi provedba odredbi o trgovini i pitanjima povezanima s trgovinom imala povoljan gospodarski učinak na EU i Ukrajinu.

               •Primjerenost i pojednostavnjenje propisa

                  Mjerom se ne povećava regulatorno opterećenje poduzećâ.

               •Temeljna prava

                  Mjerama bi se poštovala temeljna načela jednaka onima sadržanima u Sporazumu o pridruživanju između EU-a i Ukrajine. Konkretno, u članku 2. Sporazuma o pridruživanju s Ukrajinom navedeno je da su poštovanje demokratskih načela, ljudskih prava i temeljnih sloboda te poštovanje načela vladavine prava ključni elementi tog sporazuma.

                  Mjere liberalizacije trgovine također bi bile u skladu s Poveljom Europske unije o temeljnim pravima.

               4.UTJECAJ NA PRORAČUN

                  Prema procjeni na temelju uvoza iz Ukrajine u 2021. Europska unija imat će gubitak carinskih prihoda do 31 milijun EUR godišnje. Usto, gubitak antidampinških pristojbi procjenjuje se na 34,6 milijuna EUR. Vrlo je vjerojatno da će taj iznos biti znatno manji jer sukob utječe na uvoz iz Ukrajine. Stoga će učinak na vlastita sredstva EU-a biti vrlo ograničen.

               5.DRUGI ELEMENTI

               •Planovi provedbe i mehanizmi praćenja, evaluacije i izvješćivanja

                  O kretanjima bilateralne trgovinske razmjene između EU-a i Ukrajine izvješćuje se na posebnim internetskim stranicama Europske komisije.

               •Dokumenti s objašnjenjima (za direktive)

                  Nije primjenjivo.

               •Detaljno obrazloženje posebnih odredaba prijedloga

                  S obzirom na kriznu situaciju u Ukrajini, cilj je mjere povećati trgovinske tokove koji se odnose na sav uvoz iz Ukrajine suspenzijom svih nepodmirenih carina i uvoznih carina koje se primjenjuju na ukrajinske proizvode. Mjere liberalizacije trgovine odobrile bi se u obliku potpunog ukidanja uvoznih carina za sve proizvode.

               2022/0138 (COD)

               Prijedlog

               UREDBE EUROPSKOG PARLAMENTA I VIJEĆA

               o privremenoj liberalizaciji trgovine kojom se dopunjuju trgovinske povlastice koje se primjenjuju na ukrajinske proizvode na temelju Sporazuma o pridruživanju između Europske unije i Europske zajednice za atomsku energiju i njihovih država članica, s jedne strane, i Ukrajine, s druge strane

               EUROPSKI PARLAMENT I VIJEĆE EUROPSKE UNIJE,

               uzimajući u obzir Ugovor o funkcioniranju Europske unije, a posebno njegov članak 207. stavak 2.,

               uzimajući u obzir prijedlog Europske komisije,

               nakon prosljeđivanja nacrta zakonodavnog akta nacionalnim parlamentima,

               u skladu s redovnim zakonodavnim postupkom
                  3
               ,

               budući da:

               (1)Sporazum o pridruživanju između Europske unije i Europske zajednice za atomsku energiju te njihovih država članica, s jedne strane, i Ukrajine, s druge strane
                  4
                („Sporazum o pridruživanju”), temelj je odnosa Unije i Ukrajine. Glava IV. Sporazuma o pridruživanju, koja se odnosi na trgovinu i pitanja povezana s trgovinom, privremeno se primjenjuje od 1. siječnja 2016.
                  5
               , a u potpunosti je na snazi od 1. rujna 2017. nakon što su taj sporazum ratificirale sve države članice.

               (2)Sporazumom o pridruživanju stranke izražavaju želju za ambicioznim i inovativnim jačanjem i širenjem odnosa te olakšavanjem i ostvarenjem postupne gospodarske integracije u skladu s pravima i obvezama koje proizlaze iz članstva stranaka u Svjetskoj trgovinskoj organizaciji.

               (3)Člankom 2. Sporazuma o pridruživanju utvrđuje se, među ostalim, da su poštovanje demokratskih načela, ljudskih prava i temeljnih sloboda te promicanje poštovanja načela suverenosti i teritorijalne cjelovitosti, nepovredivosti granica i neovisnosti ključni elementi Sporazuma.

               (4)Člankom 25. Sporazuma o pridruživanju predviđa se postupno uspostavljanje područja slobodne trgovine između stranaka u skladu s člankom XXIV. Općeg sporazuma o carinama i trgovini (GATT) iz 1994. U tu se svrhu člankom 29. Sporazuma o pridruživanju uređuje postupno ukidanje carina u skladu s rasporedima iz Sporazuma o pridruživanju i predviđa mogućnost ubrzavanja i širenja takvog ukidanja. Člankom 48. Sporazuma o pridruživanju utvrđeno je da se prije primjene antidampinških mjera između stranaka u obzir mora uzeti javni interes.

               (5)Neizazvana i neopravdana vojna agresija Rusije na Ukrajinu koja traje od 24. veljače 2022. uvelike je narušila sposobnost Ukrajine da trguje s ostatkom svijeta, među ostalim zbog uništenja proizvodnih kapaciteta i nedostupnosti znatnog dijela prijevoznih sredstava zbog zatvaranja pristupa Crnom moru. Potrebno je ubrzati razvoj bliskih gospodarskih odnosa Unije i Ukrajine kako bi se ukrajinskim vlastima i stanovništvu brzo pomoglo u ovim izvanrednim okolnostima i tako ublažile štetne gospodarske posljedice agresije. Stoga je primjereno i potrebno poticati trgovinske tokove i odobriti povlastice u obliku mjera liberalizacije trgovine za sve proizvode u skladu s ubrzanjem ukidanja carina na trgovinu između Unije i Ukrajine.

               (6)U skladu s člankom 21. stavkom 3. Ugovora o Europskoj uniji Unija treba osigurati dosljednost među različitim područjima svojeg vanjskog djelovanja. Na temelju članka 207. stavka 1. Ugovora o funkcioniranju Europske unije zajednička trgovinska politika vodi se u kontekstu načela i ciljeva vanjskog djelovanja Unije.

               (7)Mjere liberalizacije trgovine utvrđene ovom Uredbom trebale bi imati sljedeći oblik: i. potpuno ukidanje uvoznih carina („povlaštene carine”) na uvoz industrijskih proizvoda iz Ukrajine; ii. suspenzija primjene sustava ulaznih cijena na voće i povrće; iii. suspenzija kvota s nultom carinskom stopom i potpuno ukidanje uvoznih carina; iv. odstupajući od članka 14. stavka 1. podstavka 1. Uredbe (EU) 2016/1036 Europskog parlamenta i Vijeća
                  6
               , antidampinške pristojbe na uvoz podrijetlom iz Ukrajine ostvaren tijekom primjene ove Uredbe ne bi se trebale naplaćivati ni u jednom trenutku, uključujući nakon isteka ove Uredbe; i v. privremena suspenzija primjene Uredbe (EU) 2015/478 Europskog parlamenta i Vijeća
                  7
               . Tim će mjerama Unija zapravo privremeno pružiti odgovarajuću gospodarsku i financijsku potporu u korist Ukrajine i njezinih gospodarskih subjekata na koje se odnosi.

               (8)Kako bi se spriječile prijevare, povlašteni režimi uspostavljeni ovom Uredbom trebali bi ovisiti o postupanju Ukrajine u skladu sa svim relevantnim uvjetima za stjecanje povlastica iz Sporazuma o pridruživanju, među ostalim s pravilima o podrijetlu predmetnih proizvoda i postupcima koji se na njih odnose, te o njezinu sudjelovanju u bliskoj administrativnoj suradnji s Unijom, kako je predviđeno tim sporazumom.

               (9)Ukrajina bi se trebala suzdržati od uvođenja novih carina ili davanja s istovrsnim učinkom i novih količinskih ograničenja ili mjera s istovrsnim učinkom, ili od povećanja postojećih razina carina ili davanja ili uvođenja bilo kakvih drugih ograničenja trgovine s Unijom, osim ako je to jasno opravdano zbog rata. U slučaju da Ukrajina ne ispunjava bilo koji od tih uvjeta, Komisija bi trebala biti ovlaštena privremeno suspendirati sve povlaštene režime uspostavljene ovom Uredbom ili dio njih.

               (10)Člankom 2. Sporazuma o pridruživanju utvrđeno je da su, među ostalim, poštovanje demokratskih načela, ljudskih prava i temeljnih sloboda te suzbijanje širenja oružja za masovno uništenje, povezanih materijala i sredstava za njihovu upotrebu ključni elementi odnosa s Ukrajinom uređenih tim Sporazumom. Nadalje, u članku 3. Sporazuma o pridruživanju navodi se da su vladavina prava, dobro upravljanje, borba protiv korupcije, borba protiv različitih oblika transnacionalnog organiziranog kriminala i terorizma, promicanje održivog razvoja i djelotvoran multilateralizam od velike važnosti za jačanje odnosa među strankama. Primjereno je uvesti mogućnost da se povlašteni režimi utvrđeni ovom Uredbom privremeno suspendiraju u slučaju da Ukrajina ne poštuje opća načela Sporazuma o pridruživanju, slično kao u drugim sporazumima o pridruživanju koje je sklopila Unija.

               (11)Kako bi se osigurali jedinstveni uvjeti za provedbu ove Uredbe, Komisiji bi trebalo dodijeliti provedbene ovlasti na temelju kojih bi mogla privremeno suspendirati povlaštene režime iz točke i., ii. ili iii. uvodne izjave 7. i uvesti korektivne mjere u slučajevima kad uvoz na temelju ove Uredbe ozbiljno utječe ili bi mogao ozbiljno utjecati na proizvođače iz Unije. Te bi ovlasti trebalo izvršavati u skladu s Uredbom (EU) br. 182/2011 Europskog parlamenta i Vijeća
                  8
               .

               (12)Potrebno je propisati mogućnost ponovnog uvođenja carina, na temelju ispitnog postupka Komisije, koje bi se inače primjenjivale na temelju Sporazuma o pridruživanju na uvoz bilo kojeg proizvoda obuhvaćenog područjem primjene ove Uredbe koji uzrokuje ili bi mogao uzrokovati ozbiljne poteškoće proizvođačima iz Unije koji proizvode istovjetne ili izravno konkurentske proizvode.

               (13)Godišnje izvješće Komisije o provedbi područja produbljene i sveobuhvatne slobodne trgovine, koje je sastavni dio Sporazuma o pridruživanju, trebalo bi sadržavati detaljnu ocjenu provedbe mjera liberalizacije trgovine uspostavljenih ovom Uredbom.

               (14)S obzirom na kriznu situaciju u Ukrajini, ova bi Uredba trebala stupiti na snagu sljedećeg dana od dana objave u Službenom listu Europske unije i u njoj bi trebalo utvrditi prikladnu prijelaznu odredbu.

               DONIJELI SU OVU UREDBU:

               Članak 1.

               Mjere liberalizacije trgovine

               1.Povlaštene carine na uvoz u Uniju određenih industrijskih proizvoda podrijetlom iz Ukrajine na koje se primjenjuje sedmogodišnje postupno ukidanje u skladu s Prilogom I.-A Sporazumu o pridruživanju utvrđuju se na nulu.

               2.Primjena sustava ulaznih cijena suspendira se za proizvode na koje se primjenjuje kako je određeno u Prilogu I.-A Sporazumu o pridruživanju. Na te se proizvode ne primjenjuju carine.

               3.Suspendiraju se sve carinske kvote utvrđene na temelju Priloga I.-A Sporazumu i dopušta se bescarinski uvoz proizvoda obuhvaćenih tim kvotama iz Ukrajine u Uniju.

               4.Odstupajući od članka 14. stavka 1. prvog podstavka Uredbe (EU) 2016/1036, antidampinške pristojbe na uvoz podrijetlom iz Ukrajine ostvaren tijekom primjene ove Uredbe ne naplaćuju se ni u jednom trenutku, uključujući nakon isteka ove Uredbe.

               5.Primjena Uredbe (EU) 2015/478 privremeno se suspendira za uvoz podrijetlom iz Ukrajine.

               Članak 2.

               Uvjeti za stjecanje prava na povlaštene režime

               Povlašteni režimi iz članka 1. stavaka 1., 2. i 3. podliježu sljedećim uvjetima:

               (a)usklađenost s pravilima o podrijetlu proizvoda i postupcima koji se na njih odnose, kako je utvrđeno u Sporazumu o pridruživanju;

               (b)suzdržavanje Ukrajine od uvođenja novih carina ili davanja s istovrsnim učinkom i novih količinskih ograničenja ili mjera s istovrsnim učinkom za uvoz podrijetlom iz Unije ili od povećanja postojećih carina ili davanja ili uvođenja bilo kakvih drugih ograničenja, što uključuje i diskriminirajuće unutarnje administrativne mjere, osim ako je to jasno opravdano zbog rata;

               (c)poštovanje demokratskih načela, ljudskih prava i temeljnih sloboda, poštovanje načela vladavine prava te ulaganje stalnih i ustrajnih napora za suzbijanje korupcije i nezakonitih aktivnosti u Ukrajini, kako je utvrđeno u člancima 2., 3. i 22. Sporazuma o pridruživanju.

               Članak 3.

               Privremena suspenzija

               1.Ako Komisija ustanovi da postoji dovoljno dokaza da Ukrajina ne ispunjava uvjete utvrđene u članku 2., ona može, provedbenim aktom, u cijelosti ili djelomično suspendirati povlaštene režime iz članka 1. stavaka 1., 2. ili 3. u skladu s postupkom ispitivanja iz članka 5. stavka 2.

               2.Ako država članica zatraži da Komisija suspendira bilo koji povlašteni režim zbog toga što Ukrajina ne ispunjava uvjete utvrđene u članku 2. točki (b), Komisija u roku od četiri mjeseca od tog zahtjeva daje obrazloženo mišljenje o utemeljenosti tvrdnje da Ukrajina ne ispunjava uvjete. Ako Komisija zaključi da je tvrdnja utemeljena, ona pokreće postupak iz stavka 1. ovog članka.

               Članak 4.

               Zaštitna klauzula

               1.Ako se proizvod podrijetlom iz Ukrajine uvozi pod uvjetima koji uzrokuju ili mogu uzrokovati ozbiljne poteškoće proizvođačima iz Unije koji proizvode istovjetne ili izravno konkurentske proizvode, na taj se proizvod u bilo kojem trenutku mogu ponovno uvesti carine koje bi se inače primjenjivale na temelju Sporazuma o pridruživanju.

               2.Komisija pomno prati učinak ove Uredbe, među ostalim na cijene na tržištu Unije, uzimajući u obzir informacije o izvozu, uvozu i proizvodnji u Uniji proizvoda na koje se primjenjuju mjere liberalizacije trgovine uspostavljene ovom Uredbom.

               3.Komisija u razumnom roku donosi službenu odluku o pokretanju ispitnog postupka:

               (a)na zahtjev države članice;

               (b)na zahtjev bilo koje pravne osobe ili bilo kojeg udruženja koje nema pravnu osobnost, a djeluje u ime industrije Unije, što podrazumijeva sve proizvođače ili većinu proizvođača iz Unije koji proizvode istovjetne ili izravno konkurentske proizvode; ili

               (c)na vlastitu inicijativu, ako je očigledno da postoje dostatni prima facie dokazi ozbiljnih poteškoća iz stavka 1.

               Za potrebe ovog članka, „većina” znači proizvođači iz Unije čija ukupna proizvodnja čini više od 50 % ukupne proizvodnje Unije istovjetnih ili izravno konkurentskih proizvoda koje proizvodi taj dio industrije Unije, koji su izrazili potporu ili protivljenje zahtjevu i koji predstavljaju ne manje od 25 % ukupne proizvodnje istovjetnih ili izravno konkurentnih proizvoda koje proizvodi industrija Unije.

               4.Ako Komisija odluči pokrenuti ispitni postupak, u Službenom listu Europske unije objavljuje obavijest o pokretanju ispitnog postupka. U obavijesti se daje sažetak primljenih informacija i navodi da je sve relevantne podatke potrebno poslati Komisiji. U njoj se navodi rok u kojem zainteresirane strane mogu dostaviti svoja stajališta. Taj rok ne smije biti dulji od četiri mjeseca od datuma objave obavijesti.

               5.Komisija traži sve podatke koje smatra potrebnima, a primljene podatke može provjeriti s Ukrajinom ili bilo kojim drugim relevantnim izvorom. Komisiji u tome mogu pomoći službenici države članice na čijem se državnom području zatraži provjera, ako ta država članica zatraži takvu pomoć službenika.

               6.Komisija pri provjeri postojanja ozbiljnih poteškoća iz stavka 1. uzima u obzir, među ostalim, sljedeće čimbenike koji se odnose na proizvođače iz Unije ako su podaci dostupni:

               (a)tržišni udio;

               (b)proizvodnju;

               (c)zalihe;

               (d)proizvodni kapacitet;

               (e)iskorištenost kapaciteta;

               (f)zaposlenost;

               (g)uvoz;

               (h)cijene.

               7.Ispitni postupak se mora dovršiti u roku od šest mjeseci od objave obavijesti iz stavka 3. ovog članka. Komisija u slučaju izvanrednih okolnosti može provedbenim aktom produljiti taj rok u skladu s postupkom ispitivanja iz članka 5. stavka 2.

               8.U roku od tri mjeseca od dovršetka ispitnog postupka Komisija donosi odluku hoće li provedbenim aktom ponovno uvesti carine koje bi se inače primjenjivale na temelju Sporazuma o pridruživanju, u skladu s postupkom ispitivanja iz članka 5. stavka 2. Taj provedbeni akt stupa na snagu u roku od mjesec dana nakon objave.

               Carine koje bi se inače primjenjivale na temelju Sporazuma o pridruživanju mogu se ponovno uvesti na razdoblje koje je potrebno da bi se odgovorilo na pogoršanje gospodarske i/ili financijske situacije proizvođača iz Unije ili sve dok traje prijetnja od takvog pogoršanja. Ako je iz konačno utvrđenih činjenica vidljivo da nisu ispunjeni uvjeti iz stavka 1. ovog članka, Komisija donosi provedbeni akt o završetku ispitnog postupka i postupka u skladu s postupkom ispitivanja iz članka 5. stavka 2.

               9.Ako je zbog izvanrednih okolnosti koje zahtijevaju hitno djelovanje nemoguće provesti ispitni postupak, Komisija može, nakon što obavijesti Odbor za carinski zakonik iz članka 5. stavka 1., poduzeti svaku nužnu preventivnu mjeru.

               Članak 5.

               Postupak odbora

               1.Komisiji pomaže Odbor za carinski zakonik osnovan člankom 285. Uredbe (EU) br. 952/2013 Europskog parlamenta i Vijeća
                  9
               . Navedeni odbor je odbor u smislu Uredbe (EU) br. 182/2011.

               2.Pri upućivanju na ovaj stavak primjenjuje se članak 5. Uredbe (EU) br. 182/2011.

               Članak 6.

               Ocjena provedbe autonomnih trgovinskih mjera

               Godišnje izvješće Komisije o provedbi područja produbljene i sveobuhvatne slobodne trgovine sadržava detaljnu ocjenu provedbe mjera liberalizacije trgovine iz ove Uredbe i uključuje, u mjeri u kojoj je to primjereno, ocjenu društvenog učinka tih mjera u Ukrajini i u Uniji. Podaci o uvozu proizvoda iz članka 1. stavka 3. objavljuju se na internetskim stranicama Komisije.

               Članak 7.

               Prijelazna odredba

               3.Povlašteni režimi iz članka 1. stavaka 1., 2. ili 3. primjenjuju se na proizvode koji su na dan stupanja na snagu ove Uredbe u provozu iz Ukrajine u Uniju ili pod carinskim nadzorom u Uniji, uz uvjet podnošenja zahtjeva u tu svrhu nadležnim carinskim tijelima Unije u roku od šest mjeseci od tog datuma.

               Članak 8.

               Stupanje na snagu i primjena

               1.Ova Uredba stupa na snagu sljedećeg dana od dana objave u Službenom listu Europske unije.

               2.Ova se Uredba primjenjuje do [godina dana od datuma njezina stupanja na snagu].

               Ova je Uredba u cijelosti obvezujuća i izravno se primjenjuje u svim državama članicama.

               Sastavljeno u Bruxellesu,

                  Za Europski parlament
                        Za Vijeće

                  Predsjednica
                        Predsjednik

                     (1)

                        Sporazum o pridruživanju između Europske unije i Europske zajednice za atomsku energiju te njihovih država članica, s jedne strane, i Ukrajine, s druge strane (
                  SL L 161, 29.5.2014., str. 3.
                  ) stranke su potpisale u dva dijela, u ožujku i lipnju 2014. Sporazum o pridruživanju u nekim se dijelovima privremeno primjenjuje od 1. studenoga 2014. DCFTA se privremeno primjenjuje od 1. siječnja 2016., a u potpunosti je na snazi od 1. rujna 2017. nakon što su taj sporazum ratificirale sve države članice EU-a.

                     (2)

                        Uredba (EU) 2015/478 Europskog parlamenta i Vijeća od 11. ožujka 2015. o zajedničkim pravilima za uvoz (SL L 83, 27.3.2015., str. 16.).

                     (3)

                        (…)

                     (4)

                  SL L 161, 29.5.2014., str. 3.

                     (5)

                        Odluka Vijeća 2014/668/EU od 23. lipnja 2014. o potpisivanju, u ime Europske unije, i privremenoj primjeni Sporazuma o pridruživanju između Europske unije i Europske zajednice za atomsku energiju te njihovih država članica, s jedne strane, i Ukrajine, s druge strane, u pogledu glave III. (uz iznimku odredbi koje se odnose na postupanje prema državljanima trećih zemalja koji su zakonito zaposleni kao radnici na državnom području druge stranke) i glava IV., V., VI. i VII. Sporazuma, kao i povezanih priloga i protokola (
                  SL L 278, 20.9.2014., str. 1.
                  ).

                     (6)

                        Uredba (EU) 2016/1036 Europskog parlamenta i Vijeća od 8. lipnja 2016. o zaštiti od dampinškog uvoza iz zemalja koje nisu članice Europske unije (
                  SL L 176, 30.6.2016., str. 21.
                  ).

                     (7)

                        Uredba (EU) 2015/478 Europskog parlamenta i Vijeća od 11. ožujka 2015. o zajedničkim pravilima za uvoz (SL L 83, 27.3.2015., str. 16.).

                     (8)

                        Uredba (EU) br. 182/2011 Europskog parlamenta i Vijeća od 16. veljače 2011. o utvrđivanju pravila i općih načela u vezi s mehanizmima nadzora država članica nad izvršavanjem provedbenih ovlasti Komisije (SL L 55, 28.2.2011., str. 13.).

                     (9)

                        Uredba (EU) br. 952/2013 Europskog parlamenta i Vijeća od 9. listopada 2013. o Carinskom zakoniku Unije (

                     SL L 269, 10.10.2013., str. 1.

                  ).


               EUROPSKA KOMISIJA
            Bruxelles, 27.4.2022.
            COM(2022) 189 final
            2022/0135(COD)

            Prijedlog
            UREDBE EUROPSKOG PARLAMENTA I VIJEĆA
            o izmjeni Uredbe (EU) 2018/1806 o popisu trećih zemalja čiji državljani moraju imati vizu pri prelasku vanjskih granica i zemalja čiji su državljani izuzeti od tog zahtjeva (Kuvajt, Katar)
            {SWD(2022) 129 final}

               OBRAZLOŽENJE

               1.KONTEKST PRIJEDLOGA

               •Razlozi i ciljevi prijedloga

               U kontekstu jačanja sveukupnih odnosa između EU-a i zemalja Zaljeva, EU bi razvojem čvršćeg, sveobuhvatnog i višesektorskog partnerstva trebao težiti većoj strateškoj orijentaciji s tom regijom.  Mogućnost putovanja bez vize ima važnu ulogu u promicanju partnerstva između dviju regija jer olakšava međuljudske kontakte i jača već sad intenzivnu političku, gospodarsku, istraživačku, obrazovnu, kulturnu i društvenu razmjenu. S obzirom na to EU će nastaviti surađivati sa zemljama Zaljeva koje su zainteresirane za mogućnost putovanja u EU bez viza kako bi se u budućnosti postigla potpuna regionalna usklađenost na temelju kriterija i postupka utvrđenih u Uredbi (EU) 2018/1806
                  1
               . S obzirom na dosad poduzete postupovne korake i prvu procjenu, trenutačno predložena izuzeća od obveze posjedovanja vize za državljane Kuvajta i Katara korak su prema većoj regionalnoj usklađenosti u regiji Zaljeva nakon izuzeća od obveze posjedovanja vize odobrenog Ujedinjenim Arapskim Emiratima 2014., kojim su olakšani kontakti s tom zemljom.

               Kuvajt i Katar pokazali su se ključnim partnerima EU-a u nedavnim krizama. Istaknuti primjeri nedavne suradnje uključuju repatrijaciju građana EU-a i nastojanja u pogledu cijepljenja u kontekstu pandemije bolesti COVID-19, evakuaciju državljana zemalja EU-a preko Dohe nakon što su talibani preuzeli vlast u Afganistanu, financijsku potporu i „dobre usluge” (lat. bona officia) koje je Kuvajt pružao kako bi se olakšala humanitarna pomoć tijekom rata u Siriji, kao i nastojanja u borbi protiv nedavnih hibridnih prijetnji Europi. Osim toga, Kuvajt i Katar važni su gospodarski partneri Unije, posebno u području energetike i s obzirom na ciljeve EU-a da diversificira svoju opskrbu energijom
                  2
               .

               Treće zemlje čiji su državljani izuzeti od obveze posjedovanja vize utvrđuju se na temelju pojedinačne procjene niza kriterija utvrđenih u članku 1. Uredbe (EU) 2018/1806. Ti se kriteriji među ostalim odnose na „nezakonitu imigraciju, javni poredak i sigurnost, ekonomske pogodnosti, posebno u vidu turizma i vanjske trgovine te na vanjske odnose Unije s relevantnim trećim zemljama, posebno uključujući pitanja ljudskih prava i temeljnih sloboda kao i posljedice regionalne usklađenosti i uzajamnosti”.

               Kuvajt i Katar predstavljaju nizak rizik od nezakonitih migracija, povećavaju suradnju s EU-om u pogledu sigurnosnih pitanja i izdaju biometrijske putovnice, što je nužno za putovanje u EU bez vize. Kuvajt i Katar važni su gospodarski i trgovinski partneri EU-a i ključni partneri Europe u kontekstu nakon pandemije bolesti COVID-19, kao i u okolnostima ruske agresije na Ukrajinu i njezinih posljedica u području opskrbe energijom i globalne mobilizacije za potporu Povelji UN-a. Izuzeće od obveze posjedovanja vize za građane Kuvajta i Katara koji putuju u EU bilo bi korisno za gospodarstvo EU-a, posebno za turističku industriju. Premda su neka pitanja u području ljudskih prava i temeljnih sloboda i dalje otvorena, Kuvajt i Katar prolaze kroz procese društvene preobrazbe u pogledu prava žena, radničkih prava, slobode vjeroispovijesti i međuvjerskog dijaloga. Očekuje se da će perspektiva održivih putovanja bez viza ojačati pozitivne trendove u Kuvajtu i Kataru u pogledu napretka i reformi u tim područjima.

               Kad je riječ o regionalnoj usklađenosti, nastavak suradnje u nadolazećim mjesecima s ostalim zemljama Zaljeva za koje su potrebne vize, s krajnjim ciljem dogovaranja izuzeća od obveze posjedovanja vize s EU-om za sve zemlje Vijeća za suradnju u Zaljevu, također bi mogao potaknuti slične pozitivne reforme. Komisija će u tom pogledu uskoro s partnerima pokrenuti tehničke rasprave o ispunjavanju kriterija za izuzeće od obveze posjedovanja vize na temelju Uredbe o vizama.  Osim toga, s tim će se partnerima u okviru schengenske suradnje na lokalnoj razini raditi na donošenju povoljnijih pravila o izdavanju viza za višekratni ulazak s dugim rokom valjanosti (do pet godina), u skladu s člankom 24. stavkom 2. Uredbe 810/2009 o uspostavi Zakonika Zajednice o vizama, kako je izmijenjena Uredbom 2019/1155. Prijedlogom o digitalizaciji postupka za izdavanje schengenskih viza postići će se da postupak izdavanja viza uvelike postane beskontaktan i digitalan, a time i kraći i cjenovno pristupačniji za podnositelje zahtjeva.

               Komisija predlaže izmjenu Uredbe (EU) 2018/1806 kako bi državljani Kuvajta i Katara bili izuzeti od obveze posjedovanja vize pri prelasku vanjskih granica država članica za boravke od najviše 90 dana unutar bilo kojeg razdoblja od 180 dana.

               •Dosljednost s postojećim odredbama politike u tom području

               U Uredbi (EU) 2018/1806 navedene su treće zemlje čiji državljani moraju imati vizu pri prelasku vanjskih granica država članica i zemlje čiji su državljani izuzeti od tog zahtjeva. Uredba (EU) 2018/1806 primjenjuje se u svim državama članicama osim Irske te u Islandu, Lihtenštajnu, Norveškoj i Švicarskoj. Ta je uredba dio zajedničke vizne politike EU-a za kratkotrajne boravke od 90 dana u bilo kojem razdoblju od 180 dana.

               Kuvajt i Katar trenutačno su navedeni u Prilogu I. Uredbi (EU) 2018/1806 među trećim zemljama čiji državljani moraju imati vizu pri prelasku vanjskih granica država članica. Trebalo bi provoditi temeljite kontrole svih putnika provjerom u relevantnim bazama podataka na vanjskim granicama
                  3
               .

               Sastav popisa trećih zemalja iz priloga I. i II. trebao bi biti i ostati dosljedan kriterijima iz članka 1. Uredbe (EU) 2018/1806
                  4
               , koji se među ostalim odnose na „nezakonitu imigraciju, javni poredak i sigurnost, ekonomske pogodnosti, posebno u vidu turizma i vanjske trgovine te na vanjske odnose Unije s relevantnim trećim zemljama, posebno uključujući pitanja ljudskih prava i temeljnih sloboda kao i posljedice regionalne usklađenosti i uzajamnosti”.

               Nakon primjene predloženog izuzeća od obveze posjedovanja vize mogu se primijeniti mehanizmi reciprociteta i suspenzije iz Uredbe (EU) 2018/1806 ako nije osiguran potpuni vizni reciprocitet, ako se bezvizni režim zloupotrebljava ili ako je posrijedi zlouporaba koja proizlazi iz izuzeća od obveze posjedovanja vize
                  5
               . Za stvarnu primjenu izuzeća mora se sklopiti sporazum o ukidanju viza, koji će uključivati zaštitne mjere u vezi s kriterijima iz Uredbe (EU) 2018/1806 kojima se opravdava izuzeće od obveze posjedovanja vize, između svake od tih dviju zemalja i EU-a.

               •Dosljednost u odnosu na druge politike Unije

               Predloženo izuzeće od obveze posjedovanja vize za Kuvajt i Katar u skladu je s nastojanjima EU-a na ostvarenju čvršćeg, strateški usmjerenijeg, sveobuhvatnog i višesektorskog partnerstvu sa zaljevskom regijom. U tu svrhu treba donijeti Zajedničku komunikaciju o strateškom partnerstvu sa Zaljevom.

               Sustav ulaska/izlaska EU-a (EES), koji bi trebao početi s radom u rujnu 2022., pridonijet će osiguravanju zakonitog korištenja izuzeća od obveze posjedovanja vize za državljane trećih zemalja. Osim toga, europski sustav za informacije o putovanjima i odobravanje putovanja (ETIAS), koji bi trebao početi s radom u svibnju 2023., omogućit će provjeru državljana trećih zemalja kojima nije potrebna viza prije njihova putovanja, čime će se djelotvorno doprinijeti održavanju i povećanju sigurnosti schengenskog područja.

               2.PRAVNA OSNOVA, SUPSIDIJARNOST I PROPORCIONALNOST

               •Pravna osnova

                  Pravna je osnova prijedloga članak 77. stavak 2. točka (a) Ugovora o funkcioniranju Europske unije (UFEU). Predložena će Uredba predstavljati razvoj schengenske pravne stečevine.

               •Supsidijarnost, proporcionalnost i odabir instrumenta

                  Potrebna izmjena Uredbe (EU) 2018/1806 provodi se uredbom. Države članice ne mogu pojedinačno raditi na postizanju cilja politike. Nisu dostupne druge (nezakonodavne) mogućnosti za postizanje cilja politike.

               3.REZULTATI EX POST EVALUACIJA, SAVJETOVANJA S DIONICIMA I PROCJENA UČINKA

               •Savjetovanja s dionicima

                  Na sastanku Radne skupine za vize održane su rasprave s državama članicama o mogućnosti revizije EU-ovih popisa zemalja čijim državljanima nisu potrebne vize i zemalja čijim su državljanima one potrebne, kao i o metodologiji i opsegu takve revizije. O uvjetima za izuzeće od obveze posjedovanja vize EU-a raspravljalo se s predmetnim zemljama, koje su u više navrata izrazile interes za putovanja u EU bez vize.

               •Temeljna prava

                  Ovaj Prijedlog ne utječe negativno na zaštitu temeljnih prava u Europskoj uniji.

               4.DRUGI ELEMENTI

               •Planovi provedbe i mehanizmi praćenja, evaluacije i izvješćivanja

                  Predložena uredba izravno će se primjenjivati od dana njezina stupanja na snagu. Izuzeće od obveze posjedovanja vize primjenjivat će se od dana stupanja na snagu sporazuma o izuzeću od obveze posjedovanja vize koji se sklapa između Europske unije te Kuvajta i Katara. Komisija će nastaviti pomno pratiti ispunjavanje zahtjeva iz članka 1. Uredbe (EU) 2018/1806 nakon stupanja na snagu sporazuma o ukidanju viza.

               •Detaljno obrazloženje posebnih odredaba prijedloga

                  Predlaže se izmjena Uredbe (EU) 2018/1806 premještanjem Kuvajta i Katara iz Priloga I. (popis trećih zemalja čiji državljani moraju imati vizu pri prelasku vanjskih granica država članica) u Prilog II. (popis trećih zemalja čiji su državljani izuzeti od obveze posjedovanja vize pri prelasku vanjskih granica država članica za boravke od najviše 90 dana u bilo kojem razdoblju od 180 dana).

               2022/0135 (COD)

               Prijedlog

               UREDBE EUROPSKOG PARLAMENTA I VIJEĆA

               o izmjeni Uredbe (EU) 2018/1806 o popisu trećih zemalja čiji državljani moraju imati vizu pri prelasku vanjskih granica i zemalja čiji su državljani izuzeti od tog zahtjeva

                  (Kuvajt, Katar)

               EUROPSKI PARLAMENT I VIJEĆE EUROPSKE UNIJE,

               uzimajući u obzir Ugovor o funkcioniranju Europske unije, a posebno njegov članak 77. stavak 2. točku (a),

               uzimajući u obzir prijedlog Europske komisije,

               nakon prosljeđivanja nacrta zakonodavnog akta nacionalnim parlamentima,

               u skladu s redovnim zakonodavnim postupkom,

               budući da:

               (1)U Uredbi (EU) 2018/1806 Europskog parlamenta i Vijeća
                  6
                navodi se popis trećih zemalja čiji državljani moraju imati vizu pri prelasku vanjskih granica država članica i zemalja čiji su državljani izuzeti od tog zahtjeva.

               (2)Treće zemlje čiji su državljani izuzeti od obveze posjedovanja vize utvrđuju se na temelju pojedinačne procjene niza kriterija utvrđenih u članku 1. Uredbe (EU) 2018/1806. Ti se kriteriji među ostalim odnose na „nezakonitu imigraciju, javni poredak i sigurnost, ekonomske pogodnosti, posebno u vidu turizma i vanjske trgovine te na vanjske odnose Unije s relevantnim trećim zemljama, posebno uključujući pitanja ljudskih prava i temeljnih sloboda kao i posljedice regionalne usklađenosti i uzajamnosti”.

               (3)Kuvajt i Katar predstavljaju nizak rizik od nezakonite migracije u Uniju i izdaju biometrijske putovnice u skladu sa standardima Međunarodne organizacije civilnog zrakoplovstva. Suradnja s tim zemljama u području sigurnosti posljednjih se godina pojačala. Kad je riječ o gospodarskim interesima, Kuvajt i Katar važni su partneri Unije, posebno u području energetike. Premda su neka pitanja u području ljudskih prava i temeljnih sloboda i dalje otvorena, Kuvajt i Katar prolaze kroz procese društvene preobrazbe i poboljšanja u pogledu prava žena, radničkih prava, slobode vjeroispovijesti i međuvjerskog dijaloga te se očekuje da će nastaviti s napretkom i reformama. Dugoročne koristi putovanja u EU bez vize mogu ojačati pozitivne trendove u tim područjima.

               (4)Stoga bi državljani tih zemalja trebali biti izuzeti od obveze posjedovanja vize za boravke od najviše 90 dana u bilo kojem razdoblju od 180 dana, a upućivanja na te zemlje trebalo bi premjestiti u Prilog II. Uredbi (EU) 2018/1806.

               (5)Izuzeće od obveze posjedovanja vize za državljane Kuvajta i Katara ne dovodi u pitanje primjenu EU-ovih mjera ograničavanja donesenih na temelju članka 29. UEU-a i članka 215. UFEU-a.

               (6)Izuzeće od obveze posjedovanja vize za državljane Kuvajta i Katara ne bi se trebalo primjenjivati dok se ne sklope bilateralni sporazumi o ukidanju viza između Unije i Kuvajta i Katara, posebno kako bi se osiguralo zadržavanje potpunog reciprociteta.

               (7)Uredbu (EU) 2018/1806 trebalo bi stoga na odgovarajući način izmijeniti.

               (8)Ova Uredba predstavlja razvoj odredaba schengenske pravne stečevine u kojoj Irska ne sudjeluje u skladu s Odlukom Vijeća 2002/192/EZ
                  7
               . Irska stoga ne sudjeluje u donošenju ove Uredbe te ona za nju nije obvezujuća niti se na nju primjenjuje.

               (9)U pogledu Islanda i Norveške ova Uredba predstavlja razvoj odredaba schengenske pravne stečevine u smislu Sporazuma između Vijeća Europske unije i Republike Islanda i Kraljevine Norveške o pridruživanju tih država provedbi, primjeni i razvoju schengenske pravne stečevine, koje pripadaju području iz članka 1. točke B Odluke Vijeća 1999/437/EZ
                  8
               .

               (10)U pogledu Švicarske ova Uredba predstavlja razvoj odredaba schengenske pravne stečevine u smislu Sporazuma između Europske unije, Europske zajednice i Švicarske Konfederacije o pridruživanju Švicarske Konfederacije provedbi, primjeni i razvoju schengenske pravne stečevine, koje pripadaju području iz članka 1. točke B Odluke 1999/437/EZ u vezi s člankom 3. Odluke Vijeća 2008/146/EZ
                  9
               .

               (11)U pogledu Lihtenštajna ova Uredba predstavlja razvoj odredaba schengenske pravne stečevine u smislu Protokola između Europske unije, Europske zajednice, Švicarske Konfederacije i Kneževine Lihtenštajna o pristupanju Kneževine Lihtenštajna Sporazumu između Europske unije, Europske zajednice i Švicarske Konfederacije o pridruživanju Švicarske Konfederacije provedbi, primjeni i razvoju schengenske pravne stečevine, koje pripadaju području iz članka 1. točke B Odluke 1999/437/EZ u vezi s člankom 3. Odluke Vijeća 2011/350/EU
                  10
               .

               (12)Ova Uredba predstavlja akt koji se temelji na schengenskoj pravnoj stečevini ili je na drugi način s njom povezan, u smislu članka 3. stavka 1. Akta o pristupanju iz 2003., članka 4. stavka 1. Akta o pristupanju iz 2005. odnosno članka 4. stavka 1. Akta o pristupanju iz 2011.

               DONIJELI SU OVU UREDBU:

               Članak 1.

               Uredba (EU) 2018/1806 mijenja se kako slijedi:

               (a) u točki 1. Priloga I. („DRŽAVE”) upućivanja na Kuvajt i Katar brišu se;

               (b) u Prilogu II. točka 1. („DRŽAVE”) mijenja se kako slijedi:

               (i)
                     između upućivanja na … i na … umeće se sljedeće upućivanje:

                „Kuvajt (*)(**)

               (*) Izuzeće od obveze posjedovanja vize primjenjuje se od dana stupanja na snagu sporazuma o izuzeću od obveze posjedovanja vize koji se treba sklopiti s Europskom unijom.

               (**) Izuzeće od obveze posjedovanja vize primjenjuje se samo na nositelje biometrijskih putovnica izdanih u skladu sa standardima Međunarodne organizacije civilnog zrakoplovstva (ICAO).”;

               (ii)
                     između upućivanja na … i na … umeće se sljedeće upućivanje:

               „Katar (*)(**)

               (*) Izuzeće od obveze posjedovanja vize primjenjuje se od dana stupanja na snagu sporazuma o izuzeću od obveze posjedovanja vize koji se treba sklopiti s Europskom unijom.

               (**) Izuzeće od obveze posjedovanja vize primjenjuje se samo na nositelje biometrijskih putovnica izdanih u skladu sa standardima Međunarodne organizacije civilnog zrakoplovstva (ICAO).”.

               Članak 2.

               Ova Uredba stupa na snagu dvadesetog dana od dana objave u Službenom listu Europske unije.

               Ova je Uredba u cijelosti obvezujuća i izravno se primjenjuje u državama članicama u skladu s Ugovorima.

               Sastavljeno u Bruxellesu,

                  Predsjednica
                        Predsjednik

                  Za Europski parlament
                        Za Vijeće

                  Predsjednica
                        Predsjednik

                     (1)

                        Uredba (EU) 2018/1806 Europskog parlamenta i Vijeća od 14. studenoga 2018. o popisu trećih zemalja čiji državljani moraju imati vizu pri prelasku vanjskih granica i zemalja čiji su državljani izuzeti od tog zahtjeva (SL L 303, 28.11.2018., str. 39.).

                     (2)

                        Komunikacija Komisije Europskom parlamentu, Europskom vijeću, Vijeću, Europskom gospodarskom i socijalnom odboru i Odboru regija: Sigurnost opskrbe i osiguravanje priuštivih cijena energije od 23. ožujka 2022. (COM(2022) 138 final), https://eur-lex.europa.eu/legal-content/HR/TXT/HTML/?uri=CELEX:52022DC0138&qid=1650963265163&from=EN

                     (3)

                        Članak 8. stavak 3. Uredbe (EU) 2016/399 Europskog parlamenta i Vijeća od 9. ožujka 2016. o Zakoniku Unije o pravilima kojima se uređuje kretanje osoba preko granica (Zakonik o schengenskim granicama) kako je izmijenjen Uredbom (EU) 2017/458 Europskog parlamenta i Vijeća od 15. ožujka 2017., SL L 74, 18.3.2017., str. 1.

                     (4)

                        Uvodna izjava 4. Uredbe (EU) 2018/1806.

                     (5)

                        Članci 7. i 8. Uredbe (EU) 2018/1806.

                     (6)

                        Uredba (EU) 2018/1806 Europskog parlamenta i Vijeća od 14. studenoga 2018. o popisu trećih zemalja čiji državljani moraju imati vizu pri prelasku vanjskih granica i zemalja čiji su državljani izuzeti od tog zahtjeva, SL L 303, 28.11.2018., str. 39.–58.

                     (7)

                        Odluka Vijeća 2002/192/EZ od 28. veljače 2002. o zahtjevu Irske za sudjelovanje u pojedinim odredbama schengenske pravne stečevine (SL L 64, 7.3.2002., str. 20.).

                     (8)

                        Odluka Vijeća 1999/437/EZ od 17. svibnja 1999. o određenim aranžmanima za primjenu Sporazuma sklopljenog između Vijeća Europske unije i Republike Islanda i Kraljevine Norveške o pridruživanju tih dviju država provedbi, primjeni i razvoju schengenske pravne stečevine (SL L 176, 10.7.1999., str. 31.).

                     (9)

                        Odluka Vijeća 2008/146/EZ od 28. siječnja 2008. o sklapanju, u ime Europske zajednice, Sporazuma između Europske unije, Europske zajednice i Švicarske Konfederacije o pridruživanju Švicarske Konfederacije provedbi, primjeni i razvoju schengenske pravne stečevine, SL L 53, 27.2.2008., str. 1.

                     (10)

                        Odluka Vijeća 2011/350/EU od 7. ožujka 2011. o sklapanju Protokola između Europske unije, Europske zajednice, Švicarske Konfederacije i Kneževine Lihtenštajna o pristupanju Kneževine Lihtenštajna Sporazumu Europske unije, Europske zajednice i Švicarske Konfederacije o pristupanju Švicarske Konfederacije provedbi, primjeni i razvoju schengenske pravne stečevine, u vezi s ukidanjem kontrola na unutarnjim granicama i kretanju osoba, u ime Europske unije, SL L 160, 18.6.2011., str. 19.